[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.3.2009

COM(2009) 124 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 1858/2005 του Συμβουλίου για την επιβολή οριστικού δασμού αντιντάμπινγκ στις εισαγωγές συρματόσχοινων και καλωδίων από χάλυβα καταγωγής, μεταξύ άλλων, Ινδίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005, («ο βασικός κανονισμός») στη διαδικασία σχετικά με τις εισαγωγές συρματόσχοινων και καλωδίων από χάλυβα καταγωγής, μεταξύ άλλων, Ινδίας. |

Γενικό πλαίσιο Η παρούσα πρόταση υποβάλλεται στο πλαίσιο της εκτέλεσης του βασικού κανονισμού και προκύπτει από έρευνα που διεξήχθη σύμφωνα με τις ουσιώδεις και διαδικαστικές απαιτήσεις του βασικού κανονισμού. |

Υφιστάμενες διατάξεις στον τομέα της πρότασης Τα μέτρα που ισχύουν επί του παρόντος για την άμυνα κατά των εισαγωγών συρματόσχοινων και καλωδίων από χάλυβα καταγωγής, μεταξύ άλλων, Ινδίας έχουν επιβληθεί με τον κανονισμό (ΕΚ) αριθ. 1858/2005 του Συμβουλίου. |

Συνοχή με τις άλλες πολιτικές και στόχους της Ένωσης Άνευ αντικειμένου. |

Διαβούλευση με τα ενδιαφερόμενα μέρη και εκτίμηση του αντίκτυπου |

Διαβούλευση με τα ενδιαφερόμενα μέρη |

Έχει ήδη δοθεί η δυνατότητα στα ενδιαφερόμενα μέρη τα οποία αφορά η παρούσα διαδικασία να υπερασπιστούν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συλλογή και χρήση εμπειρογνωμοσύνης |

Δεν υπήρξε ανάγκη προσφυγής σε εξωτερική εμπειρογνωμοσύνη. |

Εκτίμηση αντικτύπου Η παρούσα πρόταση απορρέει από την εφαρμογή του βασικού κανονισμού. Ο βασικός κανονισμός δεν περιλαμβάνει διατάξεις για τη γενική εκτίμηση αντικτύπου, αλλά περιέχει διεξοδικό κατάλογο των συνθηκών που πρέπει να αξιολογούνται. |

Νομικά στοιχεία της πρότασης |

Σύνοψη της προτεινόμενης δράσης Στις 9 Ιανουαρίου 2008, η Επιτροπή ξεκίνησε μερική ενδιάμεση επανεξέταση που αφορούσε αποκλειστικά την εξέταση του ντάμπινγκ για έναν παραγωγό-εξαγωγέα συρματόσχοινων και καλωδίων από χάλυβα καταγωγής, μεταξύ άλλων, Ινδίας. Από την έρευνα προέκυψε ότι το περιθώριο ντάμπινγκ του υπό εξέταση παραγωγού-εξαγωγέα ήταν αρνητικό. Συνεπώς, ο δασμός αντιντάμπινγκ που επιβάλλεται στις εν λόγω εξαγωγές πρέπει να καταργηθεί. Για το σκοπό αυτό προτείνεται η έγκριση από το Συμβούλιο της συνημμένης πρότασης κανονισμού, που πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το αργότερο έως τις 8 Απριλίου 2009. |

Νομική βάση Κανονισμός (EΚ) αριθ. 384/96 της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |

Αρχή επικουρικότητας Η παρούσα πρόταση εμπίπτει στην αποκλειστική αρμοδιότητα της Κοινότητας. Συνεπώς, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση συνάδει με την αρχή της αναλογικότητας για τους ακόλουθους λόγους: |

Η μορφή της δράσης περιγράφεται στον προαναφερθέντα βασικό κανονισμό και δεν αφήνει περιθώριο για λήψη απόφασης σε εθνικό επίπεδο. |

Η αναφορά του τρόπου με τον οποίο ο οικονομικός και διοικητικός φόρτος που βαρύνει την Κοινότητα, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς το στόχο της πρότασης είναι άνευ αντικειμένου. |

Επιλογή μέσων |

Προτεινόμενο μέσο: κανονισμός. |

Άλλα μέσα δεν θα ήσαν κατάλληλα για τον ακόλουθο λόγο: Η προσφυγή σε άλλα μέσα θα ήταν απρόσφορη, διότι ο βασικός κανονισμός δεν προβλέπει εναλλακτικές λύσεις. |

Δημοσιονομικές επιπτώσεις |

Η πρόταση δεν έχει επιπτώσεις στον κοινοτικό προϋπολογισμό. |

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 1858/2005 του Συμβουλίου για την επιβολή οριστικού δασμού αντιντάμπινγκ στις εισαγωγές συρματόσχοινων και καλωδίων από χάλυβα καταγωγής, μεταξύ άλλων, Ινδίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 11 παράγραφος 3,

την πρόταση που υπέβαλε η Επιτροπή ύστερα από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

1. Ισχύοντα μέτρα

(1) Τον Αύγουστο του 1999, με τον κανονισμό (ΕΚ) αριθ. 1796/1999[2] («αρχική έρευνα»), το Συμβούλιο επέβαλε οριστικό δασμό αντιντάμπινγκ στις εισαγωγές συρματόσχοινων και καλωδίων από χάλυβα («υπό εξέταση προϊόν»), καταγωγής, μεταξύ άλλων, Ινδίας («ενδιαφερόμενη χώρα»). Ο συντελεστής του οριστικού δασμού αντιντάμπινγκ που επιβλήθηκε στα προϊόντα της εταιρείας Usha Martin Limited («UML») ορίστηκε σε 23,8%.

(2) Με την απόφαση 1999/572/ΕΚ[3] η Επιτροπή δέχθηκε ανάληψη υποχρέωσης ως προς τις τιμές από την UML και, ως εκ τούτου, απάλλαξε από τον προαναφερόμενο οριστικό δασμό αντιντάμπινγκ τις εισαγωγές του υπό εξέταση προϊόντος καταγωγής Ινδίας που παράγεται από την εταιρεία UML και καλύπτεται από την ανάληψη υποχρέωσης ως προς τις τιμές.

(3) Το Νοέμβριο του 2005, μετά από επανεξέταση ενόψει της λήξεως ισχύος δυνάμει του άρθρου 11 παράγραφος 2 του βασικού κανονισμού, το Συμβούλιο, με τον κανονισμό (ΕΚ) αριθ. 1858/2005[4], αποφάσισε ότι έπρεπε να διατηρηθούν τα μέτρα αντιντάμπινγκ που εφαρμόζονται στις εισαγωγές του υπό εξέταση προϊόντος, καταγωγής, μεταξύ άλλων, Ινδίας («έρευνα ενόψει της λήξεως ισχύος»).

(4) Τον Ιανουάριο του 2006, με τον κανονισμό (EΚ) αριθ. 121/2006[5], το Συμβούλιο τροποποίησε τον κανονισμό (EΚ) αριθ. 1858/2005, λόγω της παραβίασης της προαναφερόμενης ανάληψης υποχρέωσης ως προς τις τιμές, και η Επιτροπή με την απόφασή της 2006/38/EΚ[6] ανακάλεσε την αποδοχή της ανάληψης υποχρέωσης.

2. Αίτηση ενδιάμεσης επανεξέτασης

(5) Το 2007 η Επιτροπή παρέλαβε αίτηση για τη διενέργεια μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού («ενδιάμεση επανεξέταση»). Η αίτηση που περιοριζόταν στην εξέταση του ντάμπινγκ, υποβλήθηκε από την UML («ο αιτών»). Ο αιτών προέβαλε τον ισχυρισμό ότι οι οικείες τιμές εξαγωγών προς την Κοινότητα αυξήθηκαν με ταχύτερο ρυθμό από ό,τι οι εγχώριες τιμές στην Ινδία, γεγονός που επιβεβαιώνεται με τη μείωση του περιθωρίου ντάμπινγκ. Ο αιτών, επομένως, υποστήριξε ότι οι συνθήκες που είχαν επιβάλει την λήψη των μέτρων μεταβλήθηκαν και ότι η μεταβολή αυτή είχε μόνιμο χαρακτήρα.

(6) Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, η Επιτροπή αποφάσισε να ξεκινήσει μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στην εξέταση του ντάμπινγκ σε ό,τι αφορά τον αιτούντα. Στις 9 Ιανουαρίου 2008 η Επιτροπή δημοσίευσε ανακοίνωση για την έναρξη της διαδικασίας στην Επίσημη Εφημερίδα της Ευρωπαϊκής Ένωσης και ξεκίνησε τη διαδικασία επανεξέτασης.

3. Ενδιαφερόμενα μέρη που αφορά η επανεξέταση

(7) Η Επιτροπή ενημέρωσε επίσημα τον αιτούντα παραγωγό-εξαγωγέα, τις αρχές της χώρας εξαγωγής και τον οργανισμό που εκπροσωπεί τους κοινοτικούς παραγωγούς, την Liaison Committee of EU Wire Ropes Industries ('EWRIS'), για την έναρξη της μερικής ενδιάμεσης επανεξέτασης. Έδωσε επίσης τη δυνατότητα στα ενδιαφερόμενα μέρη να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση σχετικά με την έναρξη της διαδικασίας. Δεκτά σε ακρόαση έγιναν όλα τα ενδιαφερόμενα μέρη που υπέβαλαν σχετική αίτηση και απέδειξαν ότι είχαν ειδικούς λόγους για να γίνουν δεκτά σε ακρόαση.

4. Ερωτηματολόγια και επισκέψεις επαλήθευσης

(8) Εστάλησαν ερωτηματολόγια στην UML και στις συνδεδεμένες με αυτήν εταιρείες, όλες δε απάντησαν εντός των προθεσμιών που είχαν οριστεί για το σκοπό αυτό. Η Επιτροπή αναζήτησε και επαλήθευσε όλες τις πληροφορίες που κρίθηκαν απαραίτητες για την ανάλυσή της και πραγματοποίησε επισκέψεις επαλήθευσης στις εγκαταστάσεις των ακολούθων εταιρειών:

α) Ινδία

- Usha Martin Limited («UML»), Ranchi

β) Ηνωμένα Αραβικά Εμιράτα (ΗΑΕ)

- Brunton Wolf Wire Ropes FZCo, Dubai

γ) Ηνωμένο Βασίλειο

- Usha Martin UK Ltd. («UMUK»), Worksop

5. Περίοδος έρευνας επανεξέτασης

(9) Η έρευνα για την πρακτική ντάμπινγκ κάλυψε την περίοδο από την 1η Οκτωβρίου 2006 έως τις 30 Σεπτεμβρίου 2007 («περίοδος της έρευνας επανεξέτασης» ή «ΠΕΕ»).

Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

(10) Η κοινή ονομασία του προϊόντος που αποτελεί το αντικείμενο της εν λόγω ενδιάμεσης μερικής επανεξέτασης είναι συρματόσχοινο από χάλυβα και είναι το ίδιο με εκείνο για το οποίο δίνεται σχετικός ορισμός στην αρχική έρευνα και στην έρευνα ενόψει της λήξεως ισχύος που οδήγησαν στην επιβολή των υφιστάμενων μέτρων. Το υπό εξέταση προϊόν είναι συρματόσχοινα και καλώδια από χάλυβα («ΣΚΧ»), συμπεριλαμβανομένων των καλωδίων κλειστής σπείρας, με εξαίρεση τα συρματόσχοινα και τα καλώδια από ανοξείδωτο χάλυβα των οποίων η μεγαλύτερη διάσταση της εγκάρσιας τομής υπερβαίνει τα 3 mm, καταγωγής Ινδίας («το υπό εξέταση προϊόν»), το οποίο επί του παρόντος υπάγεται στους κωδικούς ΣΟ ex 7312 10 81, ex 7312 10 83, ex 7312 10 85, ex 7312 10 89 και ex 7312 10 98.

2. Ομοειδές προϊόν

(11) Διαπιστώθηκε ότι τα συρματόσχοινα από χάλυβα που παράγει η εταιρεία UML και πωλούνται στην αγορά της Ινδίας και εκείνα που εξάγονται από την UML στην Κοινότητα έχουν τα ίδια βασικά φυσικά, τεχνικά και χημικά χαρακτηριστικά καθώς και τις ίδιες χρήσεις Ως εκ τούτου, θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

(12) Για την ορθή κατανόηση του υπό εξέταση προϊόντος και του ομοειδούς προϊόντος, πρέπει να αναφερθεί ότι η διαδικασία παραγωγής ΣΚΧ συνίσταται στη συστροφή ορισμένων κλώνων από χάλυβα, καθένας από τους οποίους αποτελείται από μια δέσμη χαλύβδινων συρμάτων από χονδρόσυρμα. Στις έρευνες είθισται να ορίζονται αριθμοί ελέγχου προϊόντος («ΑΕΠ»), που συνεκτιμούν τα αναλυτικά χαρακτηριστικά του προϊόντος, ώστε να γίνεται διάκριση μεταξύ των διαφόρων τύπων του προϊόντος που παράγονται και πωλούνται από τον παραγωγό-εξαγωγέα στην εγχώρια αγορά της ενδιαφερόμενης χώρας και εκείνων που εξάγονται στην Κοινότητα.

(13) Ο κοινοτικός κλάδος παραγωγής υποστήριξε ότι κατά τον καθορισμό των προτεινόμενων ΑΕΠ δεν συνεκτιμήθηκαν δύο βασικές παράμετροι για τον υπολογισμό του ντάμπινγκ: το είδος του πυρήνα και η αντοχή εφελκυσμού του σύρματος.

(14) Ωστόσο, για τον καθορισμό του περιθωρίου ντάμπινγκ της UML, οι ΑΕΠ καταρτίστηκαν σύμφωνα με το σύστημα κωδικοποίησης προϊόντων της εταιρείας, ούτως ώστε να διασφαλιστεί ότι τα φυσικά χαρακτηριστικά των προϊόντων που πωλούνται στην εγχώρια αγορά είναι συγκρίσιμα με εκείνα των προϊόντων που εξάγονται στην Κοινότητα.

(15) Υπό το πρίσμα των ανωτέρω, δεν θεωρήθηκε σκόπιμο να τροποποιηθούν οι ΑΕΠ και ως εκ τούτου, το αίτημα απορρίφθηκε.

(16) Ο αιτών υποστήριξε ότι η σύγκριση των εξαγόμενων τύπων προϊόντος με εκείνους που πωλούνται στην εγχώρια αγορά έπρεπε να γίνει με βάση πολύ παρεμφερείς τύπους προϊόντων, ώστε να συνεκτιμώνται οι ελάχιστες διαφορές που εικάζεται ότι υπάρχουν στη διάμετρο του σχοινιού, όπως η διάταξη των συρμάτων στους κλώνους, ο αριθμός των κλώνων ανάλογα με τον εκάστοτε συνδυασμό κλώνου/σύρματος ή τα χαρακτηριστικά του σύρματος, όπως επιψευδαργυρωμένο σύρμα έναντι μη επιψευδαργυρωμένου σύρματος.

(17) Ωστόσο, θεωρήθηκε σκόπιμο η έρευνα για την επανεξέταση της εικαζόμενης μεταβολής των συνθηκών να διεξαχθεί κατά το δυνατόν με βάση τις ίδιες παραμέτρους με εκείνες που είχαν χρησιμοποιηθεί στις προηγούμενες έρευνες. Επιπλέον, από την εξέταση του αιτήματος προέκυψε ότι ο πιθανός αντίκτυπος στα πορίσματα της έρευνας θα ήταν αμελητέος. Ως εκ τούτου, το αίτημα αυτό απορρίφθηκε.

Γ. ΝΤΑΜΠΙΝΓΚ

1. Κανονική αξία

(18) Όσον αφορά τον καθορισμό της κανονικής αξίας, προσδιορίστηκε κατ’ αρχάς, για κάθε παραγωγό-εξαγωγέα, κατά πόσον οι συνολικές εγχώριες πωλήσεις του ομοειδούς προϊόντος της UML ήταν αντιπροσωπευτικές σε σύγκριση με τις συνολικές εξαγωγικές πωλήσεις της στην Κοινότητα. Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρούνται αντιπροσωπευτικές όταν ο συνολικός όγκος των εγχώριων πωλήσεων ανέρχεται τουλάχιστον στο 5 % του συνολικού όγκου των εξαγωγικών πωλήσεων στην Κοινότητα. Διαπιστώθηκε ότι ο συνολικός όγκος των πωλήσεων της UML στην εγχώρια αγορά ήταν αντιπροσωπευτικός.

(19) Στη συνέχεια, προσδιορίστηκαν οι τύποι του υπό εξέταση προϊόντος που πωλούνταν από την UML στην εγχώρια αγορά και οι οποίοι ήταν πανομοιότυποι ή άμεσα συγκρίσιμοι με τους τύπους που πωλήθηκαν προς εξαγωγή στην Κοινότητα.

(20) Για κάθε τύπο προϊόντος που πωλήθηκε στην εγχώρια αγορά από την UML και ο οποίος διαπιστώθηκε ότι ήταν άμεσα συγκρίσιμος με τους τύπους που πωλήθηκαν προς εξαγωγή στην Κοινότητα, εξακριβώθηκε κατά πόσον οι εγχώριες πωλήσεις ήταν επαρκώς αντιπροσωπευτικές κατά την έννοια του άρθρου 2 παράγραφος 2 του βασικού κανονισμού.

(21) Στη συνέχεια εξετάσθηκε κατά πόσον οι εγχώριες πωλήσεις κάθε τύπου προϊόντος μπορεί να θεωρηθεί ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Για το σκοπό αυτό προσδιορίστηκε η αναλογία των επικερδών πωλήσεων ανά εξαγόμενο τύπο του υπό εξέταση προϊόντος σε ανεξάρτητους πελάτες στην εγχώρια αγορά, κατά την ΠΕΕ.

(22) Για τους τύπους προϊόντος για τους οποίους άνω του 80% κατ’ όγκον, των πωλήσεων στην εγχώρια αγορά πραγματοποιήθηκε σε τιμές που δεν ήταν κατώτερες του κόστους μονάδας, δηλαδή για τους οποίους η μέση τιμή πώλησης ήταν ίση ή ανώτερη του μέσου κόστους παραγωγής τους, η κανονική αξία υπολογίστηκε ως ο μέσος όρος όλων των τιμών των εγχώριων πωλήσεων των εν λόγω τύπων προϊόντος, ανεξάρτητα από το εάν οι πωλήσεις ήταν ή όχι επικερδείς.

(23) Για τους τύπους προϊόντος για τους οποίους κάτω από το 80%, κατ’ όγκον, των εγχώριων πωλήσεων πραγματοποιήθηκε σε τιμές που δεν ήταν κατώτερες του κόστους μονάδας, η κανονική αξία υπολογίστηκε ως η σταθμισμένη μέση τιμή πώλησης των συναλλαγών εκείνων που πραγματοποιήθηκαν σε τιμές ίσες ή ανώτερες του κόστους μονάδας του υπό εξέταση τύπου προϊόντος.

(24) Στην περίπτωση που το σύνολο των συναλλαγών ενός συγκεκριμένου τύπου προϊόντος διενεργήθηκε με ζημία στην εγχώρια αγορά, θεωρήθηκε ότι ο υπό εξέταση τύπος προϊόντος δεν πωλήθηκε στο πλαίσιο των συνήθων εμπορικών πράξεων και, συνεπώς, η κανονική αξία έπρεπε να κατασκευαστεί σύμφωνα με το άρθρο 2 παράγραφος 3 του βασικού κανονισμού.

(25) Στις περιπτώσεις κατά τις οποίες οι κανονικές αξίες έπρεπε να κατασκευαστούν, αυτές κατασκευάστηκαν σύμφωνα με το άρθρο 2 παράγραφος 3 του βασικού κανονισμού, δηλαδή με βάση το κόστος παραγωγής του εν λόγω τύπου προϊόντος, στο οποίο προστέθηκαν τα έξοδα πώλησης και τα γενικά και διοικητικά έξοδα (ΠΓ&Δ) και ένα εύλογο περιθώριο κέρδους. Σύμφωνα με το άρθρο 2 παράγραφος 6 του βασικού κανονισμού, το ποσοστό για τα έξοδα ΠΓ&Δ και το περιθώριο κέρδους βασίστηκαν στα μέσα έξοδα ΠΓ&Δ και στο περιθώριο κέρδους των πωλήσεων της UML στο πλαίσιο των συνήθων εμπορικών πράξεων του ομοειδούς προϊόντος.

2. Τιμή εξαγωγής

(26) Σε όλες τις περιπτώσεις στις οποίες το υπό εξέταση προϊόν εξήχθη σε ανεξάρτητους πελάτες στην Κοινότητα, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, δηλαδή με βάση τις πράγματι πληρωθείσες ή πληρωτέες τιμές εξαγωγής.

(27) Στις περιπτώσεις στις οποίες οι πωλήσεις πραγματοποιήθηκαν μέσω συνδεδεμένου εισαγωγέα ή εμπόρου, η τιμή εξαγωγής υπολογίστηκε με βάση τις τιμές μεταπώλησης του εν λόγω συνδεδεμένου εισαγωγέα ή εμπόρου σε ανεξάρτητους πελάτες στην Κοινότητα. Σύμφωνα με το άρθρο 2 παράγραφος 9 του βασικού κανονισμού έγιναν οι δέουσες αναπροσαρμογές όλων των εξόδων που προέκυψαν μεταξύ εισαγωγής και επαναπώλησης, συμπεριλαμβανομένων των εξόδων ΠΓ&Δ και των κερδών που πραγματοποίησε στην Κοινότητα ο εν λόγω συνδεδεμένος εισαγωγέας κατά την ΠΕΕ. Προσαρμογές έγιναν για τα έξοδα της χερσαίας μεταφοράς και της μεταφοράς διά θαλάσσης, το κόστος ασφάλισης, τις δαπάνες χειρισμού και συσκευασίας, τις πιστωτικές δαπάνες και τους εισαγωγικούς δασμούς. Όλα αυτά τα στοιχεία αφαιρέθηκαν από τις τιμές μεταπώλησης, ούτως ώστε να προκύψει η τιμή «εκ του εργοστασίου».

3. Σύγκριση

(28) Η μέση κανονική αξία συγκρίθηκε με τη μέση τιμή εξαγωγής για κάθε τύπο του υπό εξέταση προϊόντος σε επίπεδο «εκ του εργοστασίου» και στο ίδιο στάδιο εμπορίας. Σύμφωνα με το άρθρο 2 παράγραφος 10 του βασικού κανονισμού και προκειμένου να εξασφαλιστεί η δίκαιη σύγκριση, έγιναν προσαρμογές για τις εκπτώσεις επί της τιμής, τα έξοδα της χερσαίας μεταφοράς και της μεταφοράς δια θαλάσσης, το κόστος ασφάλισης, τις δαπάνες χειρισμού και συσκευασίας, τις πιστωτικές δαπάνες και τους εισαγωγικούς δασμούς. Όλα αυτά τα στοιχεία αφαιρέθηκαν από τις τιμές εξαγωγής, ούτως ώστε να προκύψει η τιμή «εκ του εργοστασίου».

(29) Όσον αφορά τις εξαγωγικές πωλήσεις σε συνδεδεμένες εταιρείες, η UML ζήτησε να γίνει προσαρμογή, ως προς το επίπεδο εμπορίας, μεταξύ των εγχώριων πωλήσεων σε εμπόρους και των εξαγωγικών πωλήσεων στις συνδεδεμένες εταιρείες της UML, προβάλλοντας το επιχείρημα ότι υπήρχε μακροχρόνια εμπορική σχέση και στις δυο περιπτώσεις.

(30) Ωστόσο, από την έρευνα προέκυψε ότι στην περίπτωση της μεταπώλησης οι συνδεδεμένοι εισαγωγείς ήταν απλοί μεσάζοντες μεταξύ της UML και μη συνδεδεμένων κοινοτικών πελατών. Επομένως, η σύγκριση μεταξύ εγχώριων πωλήσεων σε εμπόρους και τελικούς χρήστες και εξαγωγικών μεταπωλήσεων προς την ίδια κατηγορία πελατών στην Κοινότητα δεν επηρεάζεται από το επίπεδο εμπορίας των μεσαζόντων. Ως εκ τούτου, το αίτημα απορρίφθηκε.

(31) Η UML υπέβαλε άλλο ένα αίτημα προσαρμογής εξ αιτίας της δυσμενούς εξέλιξης των συναλλαγματικών ισοτιμιών του ευρώ, του αμερικανικού δολαρίου και της βρετανικής λίρας έναντι της ινδικής ρουπίας κατά την ΠΕΕ. Το αίτημα απορρίφθηκε, επειδή η τάση αυτή δεν θεωρήθηκε μόνιμη και, επειδή, εκτός από τις άμεσες πωλήσεις σε ευρώ σε μη συνδεδεμένους πελάτες στην Κοινότητα, η αιτούμενη προσαρμογή αφορούσε τιμές μεταβίβασης σε συνδεδεμένες εταιρείες.

4. Περιθώριο ντάμπινγκ

(32) Σύμφωνα με το άρθρο 2 παράγραφοι 11 και 12 του βασικού κανονισμού, το περιθώριο ντάμπινγκ υπολογίστηκε με βάση τη σύγκριση της σταθμισμένης μέσης κανονικής αξίας προς τη σταθμισμένη μέση τιμή εξαγωγής.

(33) Σύμφωνα με τους όρους που περιγράφονται ανωτέρω, η σταθμισμένη μέση κανονική αξία ανά τύπο προϊόντος συγκρίθηκε με τη σταθμισμένη μέση τιμή εξαγωγής του αντίστοιχου τύπου του υπό εξέταση προϊόντος στο ίδιο επίπεδο εμπορίας.

(34) Το περιθώριο ντάμπινγκ που καθορίστηκε για τις άμεσες πωλήσεις σε μη συνδεδεμένες εταιρείες της Κοινότητας κατά την ΠΕ, εκφραζόμενο ως ποσοστό της καθαρής τιμής, ελεύθερο στα σύνορα της Κοινότητας, πριν από την καταβολή δασμού, ήταν 2,6 % ενώ εκείνο που καθορίστηκε για πωλήσεις μέσω συνδεδεμένων εταιρειών ήταν -3,9 %, με αποτέλεσμα να προκύψει συνολικό αρνητικό περιθώριο ντάμπινγκ -2,8 %.

Δ. ΔΙΑΡΚΗΣ ΧΑΡΑΚΤΗΡΑΣ ΤΗΣ ΜΕΤΑΒΟΛΗΣ ΤΩΝ ΣΥΝΘΗΚΩΝ

(35) Σύμφωνα με το άρθρο 11 παράγραφος 3 του βασικού κανονισμού, η Επιτροπή εξέτασε επίσης κατά πόσον η μεταβολή των συνθηκών ήταν δυνατόν να θεωρηθεί εύλογα διαρκούς χαρακτήρα.

(36) Από την έρευνα προέκυψε ότι στο διάστημα που μεσολάβησε από την έρευνα ενόψει της λήξης ισχύος, η UML αναδιαρθρώθηκε αισθητά και συγκεκριμένα διαφοροποίησε την παραγωγή της και διεύρυνε το παγκόσμιο δίκτυο πωλήσεων της. Ωστόσο, οι εξελίξεις αυτές δεν επηρέασαν αρνητικά την έρευνα, επειδή το σύστημα εγγραφών του ομίλου από την παραγωγή στην πώληση παρέχει πλήρη ιχνηλασιμότητα.

(37) Ο κοινοτικός κλάδος παραγωγής ισχυρίστηκε ότι η UML εξήγαγε στην Κοινότητα συρματόσχοινα και κλώνους καταγωγής Ινδίας μέσω των συνδεδεμένων παραγωγών της στο Η.Β και στα Ηνωμένα Αραβικά Εμιράτα (HAE), μεταβάλλοντας κατά τον τρόπο αυτό την καταγωγή των συρματόσχοινων που πωλήθηκαν στην κοινοτική αγορά.

(38) Δεδομένου του παραπάνω ισχυρισμού και προκειμένου η έρευνα να είναι διεξοδική, εξετάστηκαν και οι διάφορες συναλλαγές του ομίλου και η μεταποίηση των κλώνων σε συρματόσχοινα από τους συνδεδεμένους παραγωγούς στο ΗΒ και στα HAE. Οι εν λόγω συναλλαγές δεν θεωρήθηκε ότι επηρεάζουν τα πορίσματα της παρούσας έρευνας επανεξέτασης.

(39) Όσον αφορά το συνδεδεμένο παραγωγό των Ηνωμένων Αραβικών Εμιράτων, διαπιστώθηκε ότι δεν εξήγαγε στην Κοινότητα κανένα συρματόσχοινο από χάλυβα που είχε αγοραστεί από την UML στην Ινδία κατά την ΠΕΕ. Ελέγχθηκαν όλες οι συναλλαγές του και διαπιστώθηκε ότι όλες είχαν προορισμό τον υπόλοιπο κόσμο.

(40) Όσον αφορά τη μεταποίηση των κλώνων σε συρματόσχοινα, διαπιστώθηκε ότι η μεταποίηση αυτή ήταν σημαντική και για τους δύο συνδεδεμένους παραγωγούς.

(41) Όπως αναφέρεται ανωτέρω, στην αιτιολογική σκέψη 36, ο όμιλος Usha Martin αναδιαρθρώθηκε και διαφοροποίησε την παραγωγή του. Παράγει συρματόσχοινα από χάλυβα όχι μόνον στην Ινδία αλλά και σε άλλες εγκαταστάσεις παραγωγής που διαθέτει παγκοσμίως. Ο όμιλος πραγματοποιεί επενδύσεις με σκοπό την επέκταση των δραστηριοτήτων του και την αύξηση της παραγωγικότητας στην Ινδία, αλλά ταυτόχρονα αναδεικνύεται σε παγκόσμιο παράγοντα, που επενδύει σε όλα τα μέρη του κόσμου, συμπεριλαμβανομένης και της Κοινότητας.

(42) Αξίζει επίσης να σημειωθεί ότι, σύμφωνα με στοιχεία της Eurostat, οι μέσες τιμές των εισαγωγών συρματόσχοινων από χάλυβα από την Ινδία στην Κοινότητα παρουσιάζουν αυξητική τάση από το 2004. Πράγματι η αύξηση των μέσων τιμών εισαγωγής από την Ινδία ήταν πολύ εντονότερη από την αύξηση των παγκόσμιων μέσων τιμών εισαγωγής.

(43) Με βάση τα παραπάνω, σε περίπτωση κατάργησης του δασμού αντιντάμπινγκ που επιβάλλεται στην UML, δεν αναμένεται αύξηση των εισαγωγών συρματόσχοινων από χάλυβα ούτε επανάληψη των εισαγωγών συρματόσχοινων από χάλυβα σε τιμές ντάμπινγκ από την Ινδία στην Κοινότητα.

(44) Για το λόγο αυτό θεωρείται απίθανο στο εγγύς μέλλον να μεταβληθούν οι συνθήκες που οδήγησαν στην έναρξη της παρούσας επανεξέτασης κατά τρόπο που θα επηρέαζε τα πορίσματα της τρέχουσας επανεξέτασης. Επομένως, οι αλλαγές θεωρούνται ότι έχουν μόνιμο χαρακτήρα.

E. ΜΕΤΡΑ ΑΝΤΙΝΤΑΜΠΙΝΓΚ

(45) Από τα παραπάνω προκύπτει ότι, σύμφωνα με το άρθρο 11 παράγραφος 3 του βασικού κανονισμού, και βάσει των πορισμάτων της έρευνας, δηλαδή της απουσίας ντάμπινγκ κατά την ΠΕΕ καθώς και της έλλειψης ενδείξεων επανάληψης του ντάμπινγκ στο μέλλον, τα μέτρα αντιντάμπινγκ που ισχύουν στις εισαγωγές συρματόσχοινων και καλωδίων από χάλυβα καταγωγής Ινδίας, όσον αφορά την UML, πρέπει να καταργηθούν.

(46) Τα ενδιαφερόμενα μέρη έλαβαν γνώση των ουσιωδών περιστατικών και παραδοχών βάσει των οποίων κρίθηκε σκόπιμο να προταθεί η κατάργηση του δασμού αντιντάμπινγκ που ίσχυε στις εισαγωγές συρματόσχοινων και καλωδίων καταγωγής Ινδίας όσον αφορά την UML και τους δόθηκε η ευκαιρία να διατυπώσουν τις παρατηρήσεις τους.

(47) Τα ενδιαφερόμενα μέρη κοινοποίησαν τις απόψεις τους. Ωστόσο, δεν ελήφθησαν σχόλια τα οποία θα μπορούσαν να οδηγήσουν στην αλλαγή των ανωτέρω συμπερασμάτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο πίνακας του άρθρου 1 παράγραφος 2 του κανονισμού (ΕΚ) αριθ. 1858/2005 του Συμβουλίου τροποποιείται ως εξής, όσον αφορά την εταιρεία Usha Martin Limited:

Χώρα | Εταιρεία | Συντελεστής δασμού (%) | Πρόσθετος κωδικός TARIC |

Ινδία | Usha Martin Limited 2A, Shakespeare Sarani 700 071, West Bengal, Iνδία | 0 | 8613 |

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1.

[2] ΕΕ L 217 της 17.8.1999, σ. 1.

[3] ΕΕ L 217 της 17.8.1999, σ. 63.

[4] ΕΕ L 299 της 16.11.2005, σ. 1.

[5] ΕΕ L 22 της 26.1.2006, σ. 1.

[6] ΕΕ L 22 της 26.1.2006, σ. 54.